**Camille Muffat** (28. lokakuuta 1989 Nizza – 9. maaliskuuta 2015 La Riojan maakunta, Argentiina) oli ranskalainen uimari ja olympiavoittaja. Muffat edusti nizzalaista Olympic Nice Natation -seuraa, ja häntä valmensi Fabrice Pellerin.

Muffat edusti Ranskaa vuosien Pekingin 2008 ja Lontoon 2012 kesäolympialaisissa. Lontoosta hän saavutti kolme mitalia, joista kultaa 400 metrin vapaauinnista. Yhteensä Muffat voitti 15 aikuisten arvokisamitalia. Lyhyen radan kilpailuista hän voitti maailmanmestaruuden 400 metrin vapaauinnista vuonna 2010 ja neljä Euroopan mestaruutta.

Muffat lopetti uransa jo 24-vuotiaana kesällä 2014. Hän kuoli kahdeksan kuukautta tämän jälkeen televisio-ohjelman kuvauksissa tapahtuneessa helikopterionnettomuudessa Argentiinassa.

Ura
---

Lyhyen radan Euroopan-mestaruuskilpailuissa 2006 Helsingissä Muffat voitti ensimmäisen kansainvälisen arvokilpailumitalinsa, uimalla hopealle 200 metrin sekauinnissa. Vuotta myöhemmin Debrecenissä hän otti samalta EM-kultaa sekä 400 metrin sekauinnista pronssia. Keväällä 2008 Muffat voitti pronssia 200 metrin sekauinnissa pitkän radan Euroopan-mestaruuskilpailuissa Eindhovenissa. Saman vuoden joulukuussa hän voitti Rijekassa järjestetyissä lyhyen radan Euroopan-mestaruuskilpailuissa hopeaa 400 metrin vapaauinnissa.

Kauden 2009 jälkeen Muffat vaihtoi päälajia sekauinnista keskipitkille vapaauintimatkoille. Lajinvaihto tuotti myös tulosta – kesällä 2010 Budapestissa hän voitti EM-hopeaa 4×200 metrin vapaauintiviestistä, ja loppuvuodesta 2010 Dubaissa järjestetyissä lyhyen radan maailmanmestaruuskilpailuissa Muffat voitti kultaa 200 metrin vapaauinnissa sekä pronssia 4×200 metrin vapaauintiviestistä. Shanghain pitkän radan maailmanmestaruuskilpailuista 2011 Muffat saalisti pronssit 200 ja 400 metrien vapaauinneista.

Muffat voitti kesäolympialaisissa 2012 Lontoossa olympiakultaa 400 metrin vapaauinnissa. Hänestä tuli näin neljäs ranskalainen uimari, joka on voittanut olympiakultaa henkilökohtaisella matkalla. Lontoossa Muffat voitti myös hopeaa 200 metrin vapaauinnista sekä pronssia 4×200 m vapaauintiviestistä.

Muffat voitti Chartres’ssa 2012 lyhyen radan Euroopan-mestaruuden 200 ja 400 metrin vapaauinnissa sekä sekajoukkueiden 4 × 50 metrin vapaauintiviestissä.

Barcelonan MM-kilpailuissa 2013 Muffat saavutti pronssia 200 metrin vapaauinnissa ja 4 × 200 metrin vapaauintiviestissä.

Muffat ilmoitti lopettavansa uransa heinäkuussa 2014.

### Kuolema

Muffat kuoli kymmenen henkeä vaatineessa helikopterionnettomuudessa Argentiinan La Riojan maakunnassa 9. maaliskuuta 2015. Onnettomuudessa kuolivat myös ranskalainen kilpapurjehtija Florence Arthaud ja nyrkkeilyn olympiamitalisti Alexis Vastine. Urheilijat olivat kuvaamassa selviytymisaiheista televisio-ohjelmaa.

Lähteet
-------

1. 1 2  Koivuranta, Esa: Useita saanut surmansa helikopteriturmassa Argentiinassa, joukossa nimekkäitä ranskalaisurheilijoita *Yle Uutiset*.  10.3.2015. Viitattu 10.3.2015.
2. ↑  Bio de la nageuse française Camille Muffat, en lice dimanche sur le 400 m nage libre Yahoo! News Network. Viitattu 1.8.2012. (ranskaksi)
3. ↑  Camille Muffat Biography and Statistics Sports Reference LLC.  Arkistoitu 12.3.2015. Viitattu 1.8.2012. (englanniksi)
4. ↑  Camille Muffat médaille d'argent 200m nage libre Le Figaro. Viitattu 1.8.2012. (ranskaksi)
5. ↑  Natation : les Américaines sacrées en relais 4x200 m, la France en bronze Le Monde. Viitattu 2.8.2012. (ranskaksi)
6. ↑  Muffat, Camille *swimrankings.net*. Viitattu 11.12.2012. (englanniksi)
7. ↑  15th FINA WORLD CHAMPIONSHIPS: Women's 200m Freestyle  31.7.2013. FINA. Viitattu 31.7.2013.
8. ↑  15th FINA WORLD CHAMPIONSHIPS: Women's 4x200m Freestyle  1.8.2013. FINA. Viitattu 1.8.2013.
9. ↑

Naisten 400 metrin vapaauinnin olympiavoittajat

|  |
| --- |
| 1920 (300 m): Ethelda Bleibtrey |
1924: Martha Norelius |
1928: Martha Norelius |
1932: Helene Madison |
1936: Rie Mastenbroek |
1948: Ann Curtis |
1952: Valéria Gyenge |
1956: Lorraine Crapp |
1960: Christina von Saltza |
1964: Virginia Duenkel |
1968: Debbie Meyer |
1972: Shane Gould |
1976: Petra Thümer |
1980: Ines Diers |
1984: Tiffany Cohen |
1988: Janet Evans |
1992: Dagmar Hase |
1996: Michelle Smith |
2000: Brooke Bennett |
2004: Laure Manaudou |
2008: Rebecca Adlington |
2012: Camille Muffat |
2016: Katie Ledecky |
2020: Ariarne Titmus |

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Muut | 
* IdRef

 |

 |